Komission asetus (EY) N:o 2712/1999, annettu 20 päivänä joulukuuta 1999, pysyvän tarjouskilpailun avaamisesta Espanjan ja Kreikan interventioelinten hallussa olevan oliiviöljyn myymiseksi



Virallinen lehti nro L 327 , 21/12/1999 s. 0028 - 0030



KOMISSION ASETUS (EY) N:o 2712/1999, annettu 20 päivänä joulukuuta 1999, pysyvän tarjouskilpailun avaamisesta Espanjan ja Kreikan interventioelinten hallussa olevan oliiviöljyn myymiseksi EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rasva-alan yhteisestä markkinajärjestelystä annetun asetuksen N:o 136/66/ETY muuttamisesta 20 päivänä heinäkuuta 1998 annetun neuvoston asetuksen (EY) N:o 1638/98(1) ja erityisesti sen 3 artiklan 1 kohdan, sekä katsoo seuraavaa: 1) Neuvoston 23 päivänä marraskuuta 1978 annetun asetuksen (ETY) N:o 2754/78(2), sellaisena kuin se on muutettuna asetuksella (ETY) N:o 2203/90(3), 2 artiklassa säädetään, että interventioelinten hallussa oleva oliiviöljy saatetaan myyntiin tarjouskilpailulla. 2) Espanjan ja Kreikan interventioelinten hallussa on tätä nykyä tietyt määrät oliiviöljyä 31 päivään lokakuuta 1998 voimassa olevan neuvoston asetuksen N:o 136/66/ETY(4), sellaisena kuin se on viimeksi muutettuna asetuksella (EY) N:o 1638/98, 12 artiklan 1 kohdan mukaisesti. 3) Komission 23 päivänä joulukuuta 1977 annetussa asetuksessa (ETY) N:o 2960/77(5), sellaisena kuin se on viimeksi muutettuna asetuksella (ETY) N:o 3818/85(6), vahvistetaan edellytykset tarjouskilpailulla myynnille yhteisön markkinoilla sekä oliiviöljyn viennille. Oliiviöljymarkkinoiden tilanne suosii tällä hetkellä kyseisten öljyjen myyntiin saattamista. 4) Neitsytoliiviöljyjen jotka eivät ole tarkoitettuja suoraan elintarvikkeeksi, nykyinen markkinatilanne on sellainen, että kysyntä on suurempi kuin käytettävissä olevat määrät. Sen takaamiseksi, että mahdollisimman monet toimijat voivat hankkia vähimmäismäärän välittömän tarpeen tyydyttämiseksi, on syytä säätää kunkin toimijan osalta hakemuksen enimmäismäärä. 5) On säädettävä erityisistä yksityiskohtaisista säännöistä toimintojen ja niiden valvonnan sääntöjenmukaisuuden varmistamiseksi. 6) Jäsenvaltioiden on tässä tarkoituksessa säädettävä suunnitellun toimen moitteettoman sujumisen takaamiseksi kaikista täydentävistä toimenpiteistä, jotka ovat yhteensopivia voimassa olevien säännösten kanssa, sekä komissiolle annettavasta tiedonannosta. 7) Valvontaa koskevaa sääntelyä olisi täydennettävä mahdollisuudella näytteenottoon. 8) Tässä asetuksessa säädetyt toimenpiteet ovat rasvojen hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Espanjan interventioelin Fondo Español de Garantia Agraria, jäljempänä "FEGA", ja Kreikan interventioelin Diefthinsi Diachiriseos Agoron Georgikon Proionton, jäljempänä "DIDAGEP", avaavat tarjouskilpailun tämän asetuksen ja asetuksen (ETY) N:o 2960/77 säännösten mukaisesti neitsytoliiviöljyjen, joiden luokat määritellään tarjouspyynnössä asetuksen (ETY) N:o 2960/77 5 artiklan mukaisesti, myymiseksi yhteisön markkinoilla. Myytävä määrä on ennen yhteisön vähäosaisille varainhoitovuonna 2000 varattujen määrien vähentämistä Espanjan osalta 11000 tonnia ja Kreikan osalta 12000 tonnia. 2. Poiketen siitä, mitä asetuksen (ETY) N:o 2960/77 5 artiklan 2 kohdassa säädetään, jos öljyn määrä jossakin astiassa on yli 500 tonnia, Espanjan ja Kreikan interventioelimille annetaan lupa muodostaa useita eriä, joissa myydään vain osa kyseisestä öljystä. 2 artikla Tarjouspyyntö julkaistaan 18 päivänä tammikuuta 2000. FEGA (calle Beneficencia, 8, E-28004 Madrid) ja DIDAGEP (Acharnon, 241, GR-11253 Ateena) julkistavat myyntiin saatettavat öljyerät ja niiden nykyisen varastontipaikan. Edellä tarkoitetusta tarjouspyynnöstä on viipymättä toimitettava jäljennös komissiolle. 3 artikla Tarjousten on saavuttava 2 artiklassa mainittujen interventioelinten toimipaikkoihin viimeistään 8 päivänä helmikuuta 2000 kello 14.00 paikallista aikaa. Myymättömät erät myydään toisella tarjouskilpailulla. Siinä tapauksessa tarjousten on saavuttava asianomaisten interventioelinten toimipaikkoihin viimeistään 29 päivänä helmikuuta 2000 kello 14.00 paikallista aikaa. Ostotarjous voidaan hyväksyä ainoastaan, jos sen esittäjä on luonnollinen henkilö tai oikeushenkilö, joka toimii oliiviöljyalalla ja joka on 31 päivänä joulukuuta 1999 kirjattu tältä osin jäsenvaltion arvonlisäverorekisteriin. Kukin tarjouksen tekijä voi jättää tarjouksen enintään 500 tonnista. 4 artikla 1. Oliivilamppuöljyn osalta tarjoukset koskevat öljyä, jonka happoisuusaste on 3. 2. Kun tarjouskilpailulla myydyn öljyn happoisuusaste eroaa tarjouksen kohteena olevan öljyn happoisuusasteesta, maksettava hinta on tarjottu hinta, johon lisätään tai josta vähennetään seuraavasti: - happoisuusaste enintään 3: lisätään 0,32 euroa jokaiselta kymmenesosalta, joka alittaa 3:n happoisuusasteen, - happoisuusaste yli 3: vähennetään 0,32 euroa jokaiselta kymmenesosalta, joka ylittää 3:n happoisuuden. 5 artikla Asianomaisten interventioelinten on toimitettava komissiolle luettelo nimiä mainitsematta kunkin myyntiin saatetun erän korkeimmasta hinnasta kahden päivän kuluttua tarjousten jättämiselle asetetun määräajan päättymisestä. 6 artikla Vähimmäismyyntihinta 100 kilogrammalle öljyä vahvistetaan asetuksen N:o 136/66/ETY 38 artiklassa säädettyä menettelyä noudattaen saatujen tarjousten perusteella viimeistään kymmenentenä työpäivänä tarjousten jättämiselle asetetun määräajan päättymisestä. Päätös vähimmäismyyntihinnasta on annettava viipymättä tiedoksi kyseiselle jäsenvaltioille. 7 artikla Asianomaisten interventioelinten on myytävä oliiviöljy viimeistään viidentenä työpäivänä 6 artiklassa tarkoitetun päätöksen tiedoksi antamisesta, sanotun kuitenkaan rajoittamatta tämän asetuksen 10 artiklan soveltamista. Näiden interventioelinten on toimitettava varastointielimille luettelo eristä, joita koskevaa tarjouskilpailua ei ole ratkaistu. 8 artikla Asetuksen (ETY) N:o 2960/77 7 artiklassa tarkoitettu vakuus on 18 euroa 100 kilogrammalta. 9 artikla Asetuksen (ETY) N:o 2960/77 15 artiklassa tarkoitettu varastointikorvaus on 3 euroa 100 kilogrammalta. 10 artikla Interventioelimet, tarjouskilpailun voittajat ja varastointielimet ottavat ennen sen erän, jota koskeva tarjouskilpailu on ratkaistu, siirtämistä näytteen ja analysoivat sen komission asetuksen (ETY) N:o 3472/85(7) 2 artiklan 4 ja 5 kohdan mukaisesti, sanotun kuitenkaan rajoittamatta asetuksen (ETY) N:o 2960/77 11 artiklan 1 ja 2 kohdan säännösten soveltamista. Kyseisestä näytteestä tehtyjen analyysien tulosten on oltava interventioelimillä viimeistään kolmantenakymmenentenä työpäivänä 6 artiklassa tarkoitetun päätöksen tiedoksi antamisen jälkeen. a) Jos kyseisestä näytteestä tehtyjen analyysien lopullinen tulos osoittaa, että siirrettävän oliiviöljyn ja tarjouspyynnössä kuvatun laadun välillä on eroa ja että kyseessä on asetuksen N:o 136/66/ETY liitteessä olevassa 1 kohdassa tarkoitettu oliiviöljy, sovelletaan seuraavia säännöksiä: i) interventioelinten on ilmoitettava asiasta samana päivänä komission yksiköille liitteen I mukaisesti, sekä varastoijalle ja tarjouskilpailun voittajalle; ii) tarjouskilpailun voittajat voivat: - joko ottaa haltuunsa kyseisenlaatuisen erän, - tai kieltäytyä ottamasta haltuunsa kyseistä erää, asetuksen (ETY) N:o 2960/77 7 artiklan 6 kohdan b alakohdan mukaisesti tehtävän ilmoituksen rajoittamatta. Tällöin tarjouskilpailun voittajien on ilmoitettava asiasta samana päivänä interventioelimille ja komissiolle liitteen II mukaisesti. Kun nämä muodollisuudet on täytetty, tarjouskilpailun voittajat vapautetaan kaikista kyseiseen erään liittyvistä velvoitteista, vakuudet mukaan luettuina. b) Jos kyseisestä näytteestä tehtyjen analyysien lopullinen tulos osoittaa, että laatu poikkeaa asetuksen N:o 136/66/ETY liitteen 1 kohdassa tarkoitetun oliiviöljyn laadusta, - interventioelinten on ilmoitettava asiasta samana päivänä komission yksiköille liitteen I mukaisesti, sekä varastoijille ja tarjouskilpailun voittajille; - tarjouskilpailun voittajat ilmoittavat samana päivänä interventioelimille, etteivät ne voi ottaa haltuunsa kyseistä erää, ja ilmoittavat asiasta samana päivänä komissiolle liitteiden I ja II mukaisesti. Kun nämä muodollisuudet on täytetty, tarjouskilpailun voittajat vapautetaan kaikista kyseiseen erään liittyvistä velvoitteista, vakuudet mukaan luettuina. Poiketen siitä, mitä asetuksen (ETY) N:o 2960/77 13 artiklan toisessa alakohdassa säädetään, erä, jota koskeva tarjouskilpailu on ratkaistu, on otettava haltuun kokonaisuudessaan viimeistään 70:ntenä päivänä 6 artiklassa tarkoitetusta tiedonannosta. 11 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä joulukuuta 1999. Komission puolesta Franz FISCHLER Komission jäsen (1) EYVL L 210, 28.7.1998, s. 32. (2) EYVL L 331, 28.11.1978, s. 13. (3) EYVL L 201, 31.7.1990, s. 5. (4) EYVL 172, 30.9.1966, s. 3025/66. (5) EYVL L 348, 30.12.1977, s. 46. (6) EYVL L 368, 31.12.1985, s. 20. (7) EYVL L 333, 11.12.1985, s. 5. LIITE I Yhteydenotot Brysseliin ainoastaan seuraaviin faksinumeroihin: Jean-Marc Gazagnes, PO VI/C/4: - faksi (32-2) 296 60 09/08 LIITE II >PIC FILE= "L_1999327FI.003003.EPS">